The Band-trommis Levon Helm er død
Rockelegenden sovnet stille inn etter en lang kamp mot strupekreft. Levon Helm ble 71 år. Onsdag skrev datteren Amy og kona Sandy at det nærmet seg slutten for Helm. «Levon nærmer seg slutten i kampen mot kreften. Vær så snill og be for ham og sende ham kjærlighet i denne delen av hans reise», sto det på nettsiden. Torsdag kveld er nettsiden endret til et stort bilde av Helm og en annonsering av hans bortgang. «Han gikk bort fredfullt i ettermiddag. Han var omringet av familie, venner og bandmedlemmer og vil alltid bli husket av alle han rørte som en brilliant musiker og en vakker sjel», heter det på siden. Helm, som spilte trommer og bidro som vokalist i The Band, har den siste måtte avlyse flere konserter. The Band ble startet som en backinggruppe for Ronnie Hawkins, med navnet The Hawks, men fikk raskt fart på karrieren etter at de begynte å spille for Bob Dylan på 60-tallet. Det neste tiåret spilte bandet med det som fantes av både amerikanske og internasjonale rockere, i tillegg til en bemerkelsesverdig egenkarriere. The Band har selvsagt en stjerne i Rock and Roll Hall of Fame. På Twitter har kondolansene begynte å strømme inn. Blant dem er musikkanmelder Tor Milde som skriver: «Levon Helm RIP. A true legend. A true hero.»
Den legendariske trommisen har kjempet mot strupekreft i 14 år.